
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra Proiectului de Lege pentru modificarea unor acte  normative din domeniul sistemului naţional de decoraţii şi al semnelor onorifice

Proiectul de Lege pentru modificarea unor acte  normative din domeniul sistemului naţional de decoraţii şi al semnelor onorifice a fost transmis Comisiei pentru cultură, arte, mijloace de informare în masă, cu adresa nr. PL- X 419 din 20 iunie 2011 şi  a fost înregistrat la Comisie cu nr.30/116/22.06.2011.
Comisia pentru cultură, arte, mijloace de informare în masă a fost sesizată în fond cu acest proiect de lege, în procedură de urgenţă, spre avizare fiind transmis Comisiei pentru apărare, ordine publică şi siguranţă naţională, Comisiei pentru administraţie publică, amenajarea teritoriului şi echilibru ecologic şi Comisiei juridice de disciplină şi imunităţi, care au transmis avize favorabile. La redactarea raportului, Comisia a ţinut cont de avizul favorabil nr. 370/28.03.2011, emis de Consiliul Legislativ.
Potrivit prevederilor art. 73 din Constituţia României, republicată, iniţiativa legislativă face parte din categoria legilor ordinare.
Proiectul de lege a fost  respins de Senat, în calitate de primă Cameră sesizată, în şedinţa din  data de 14 iunie 2011.
Prezentul proiect de lege are ca obiect de reglementare modificarea unor acte normative din domeniul sistemului naţional de decoraţii şi semnelor onorifice, în sensul conferirii următoarelor Semnelor onorifice: Vulturul României, Răsplata Muncii în Serviciul Public şi Răsplata Muncii în Serviciul Patriei, de către conducătorii autorităţilor centrale, prin decizie sau ordin, pentru recompensarea activităţii meritorii.
Proiectul de lege a fost dezbătut în şedinţa Comisiei din data de 21 septembrie 2011. La lucrările Comisiei au fost prezenţi un număr de 16 deputaţi din totalul de 20 membri ai Comisiei.

În conformitate cu prevederile art. 54 şi art. 55 din Regulamentul Camerei Deputaţilor, republicat, la lucrările Comisiei a participat domnul Gheorghe Angelescu, Consilier de stat la Departamentul Cancelaria Ordinelor din cadrul Administraţiei Prezidenţiale. 
Raportul Comisiei a fost adoptat cu unanimitatea voturilor celor prezenţi în sală în momentul votului. 
Potrivit prevederilor art. 75 art. (1) şi art. (3) din Constituţia României, republicată, precum şi ale art. 92 din Regulamentul Camerei Deputaţilor, republicat, proiectul de lege este de  competenţa decizională a Camerei Deputaţilor.


În urma dezbaterii, Comisia pentru cultură, arte, mijloace de informare în masă propune plenului adoptarea Proiectului de Lege pentru modificarea unor acte  normative din domeniul sistemului naţional de decoraţii şi al semnelor onorifice, în forma prezentată.

